Suradnici wiki dokumentacije za Ubuntu
Projekt GNOME dokumentacije
gnome-doc-list@gnome.org
Iako je vaš bežični uređaj priključen, računalo ga možda nije pravilno prepoznalo.

# Rješavanje problema bežičnog povezivanja

Provjera je li vaš bežični uređaj prepoznat

Iako je bežični uređaj priključen na računalo, računalo ga možda nije prepoznalo kao mrežni uređaj. U ovom koraku provjerit ćete je li uređaj prepoznat ispravno.

Otvorite prozor Terminala, upišite lshw -C network i pritisnite Enter tipku. Ako ova naredba daje poruku greške, možda ćete morati instalirati lshw program na svoje računalo.

Pregledajte prikazane informacije i potražite odjeljak Wireless interface. Ako je vaš bežični uređaj ispravno otkriven, trebali bi vidjeti nešto slično (ali ne identično) ovome:

*-network description: Wireless interface product: PRO/Wireless 3945ABG [Golan] Network Connection vendor: Intel Corporation

Ako je bežični uređaj naveden, nastavite na korak upravljačkih programa uređaja.

Ako bežični uređaj nije naveden, sljedeći koraci koje ćete poduzeti ovisit će o vrsti uređaja koji koristite. Pogledajte odjeljak u nastavku koji je bitan za vrstu bežičnog uređaja vašeg računala (unutrašnji PCI, USB ili PCMCIA uređaj).

# PCI (unutrašnji) bežični uređaj

Unutrašnji PCI uređaji su najčešći i nalaze se u većini prijenosnih računala proizvedenih u posljednjih nekoliko godina. Kako bi provjerili je li vaš PCI bežični uređaj prepoznat:

Otvorite Terminal, upišite lspci i pritisnite Enter tipku.

Pregledajte prikazani popis uređaja i potražite one koji su označeni kao `Network controller` ili `Ethernet controller`. Nekoliko uređaja može biti označeno na ovaj način; onaj koji odgovara vašem bežičnom uređaju može uključivati riječi kao što su `wireless`, `WLAN`, `wifi` ili `802.11`. Evo primjera kako bi prikaz mogao izgledati:

Network controller: Intel Corporation PRO/Wireless 3945ABG [Golan] Network Connection

Ako ste pronašli svoj bežični uređaj na popisu, nastavite na korak upravljačkih programa uređaja. Ako niste pronašli ništa srodno s vašim bežičnim uređajem, pogledajte upute u nastavku.

# USB bežični uređaj

Bežični uređaji koji se priključuju na USB utičnicu na vašem računalu su rjeđi. Mogu se priključiti izravno u USB utičnicu ili se mogu priključiti USB kablom. 3G/Mobilni širokopojasni uređaji izgledaju prilično slično bežičnim (Wi-Fi) uređajima, pa ako mislite da imate USB bežični uređaj, još jednom provjerite nije li to zapravo 3G uređaj. Kako bi provjerili je li vaš USB bežični uređaj prepoznat:

Otvorite Terminal, upišite lsusb i pritisnite Enter tipku.

Pregledajte prikazani popis uređaja i potražite one za koje se čini da se odnose na bežični ili mrežni uređaj. Onaj koji odgovara vašem bežičnom uređaju može uključivati riječi kao što su `wireless`, `WLAN`, `wifi` ili `802.11`. Evo primjera kako bi prikaz mogao izgledati:

Bus 005 Device 009: ID 12d1:140b Huawei Technologies Co., Ltd. EC1260 Wireless Data Modem HSD USB Card

Ako ste pronašli svoj bežični uređaj na popisu, nastavite na korak upravljačkih programa uređaja. Ako niste pronašli ništa srodno s vašim bežičnim uređajem, pogledajte upute u nastavku.

# Provjera PCMCIA uređaja

PCMCIA bežični uređaji su uobičajeno pravokutne kartice koje se priključuju u utor na bočnoj strani vašeg prijenosnog računala. Češće se nalaze u starijim računalima. Kako bi provjerili je li vaš PCMCIA uređaj prepoznat:

Pokrenite računalo bez priključenog bežičnog uređaja.

Otvorite Terminal i upišite sljedeću naredbu, zatim pritisnite Enter tipku:

tail -f /var/log/messages

Ovo će prikazati popis poruka povezanih s hardverom vašeg računala i automatski će se nadopuniti ako ima veze s vašim hardverskim promjenama.

Umetnite bežični uređaj u PCMCIA utor i gledajte što se mijenja u prozoru Terminala. Promjene bi trebale uključivati neke informacije o vašem bežičnom uređaju. Pregledajte ih i vidite možete li prepoznati uređaj.

Kako biste zaustavili izvođenje naredbe u terminalu, pritisnite Ctrl C tipke. Nakon što to učinite, možete zatvoriti Terminal ako želite.

Ako ste pronašli bilo kakve informacije o svom bežičnom uređaju, nastavite na korak upravljačkih programa uređaja. Ako niste pronašli ništa srodno s vašim bežičnim uređajem, pogledajte upute u nastavku.

# Bežični uređaj nije prepoznat

Ako vaš bežični uređaj nije prepoznat, možda ne radi ispravno ili za njega možda nisu instalirani odgovarajući upravljački programi. Kako ćete provjeriti postoje li upravljački programi koje možete instalirati ovisit će o tome koju distribuciju Linuxa koristite (Ubuntu, Arch, Fedora ili openSUSE distribuciju).

Kako biste dobili konkretnu pomoć, pogledajte mogućnosti podrške na web stranici svoje distribucije. To može uključivati mailing liste i mrežne razgovore na kojima možete upitati za informacije o svome bežičnom uređaju, primjerice.