Projekt GNOME dokumentacije
gnome-doc-list@gnome.org
Provjera oštećenja datotečnog sustava i vraćanje u upotrebljivo stanje.

# Popravak oštećenog datotečnog sustava

Datotečni sustavi mogu biti oštećeni zbog neočekivanog prekida napajanja, gubitka el. energije, rušenja sustava i prisilnog uklanjanja uređaja. Nakon takvog incidenta preporučuje se popravak ili barem provjera datotečnog sustava kako bi se spriječio budući gubitak podataka.

Ponekada je potreban popravak kako bi se montirao ili promijenio datotečni sustav. Čak iako provjera ne prijavi nikakvo oštećenje, datotečni sustav može unutar biti označen kao prljav 'dirty' i zahtijevati popravak.

# Provjera oštećenja datotečnog sustava

Otvorite Diskovi iz Aktivnosti pregleda.

Odaberite disk koji sadrži dotični datotečni sustav s popisa uređaja pohrane na lijevoj strani. Ako postoji više od jedne particije na disku, odaberite particiju koja sadrži datotečni sustav.

U alatnoj traci ispod odjeljka Uređaji kliknite na tipku izbornika. Zatim kliknite Provjeri datotečni sustav….

Ovisno o tome koliko je podataka pohranjeno u datotečnom sustavu, provjera može potrajati. Potvrdite pokretanje radnje u pojavljenom dijalogu.

Radnja neće promijeniti datotečni sustav, ali će ga odmontirati ako je potrebno. Budite strpljivi dok se datotečni sustav provjerava.

Nakon završetka bit ćete obaviješteni je li datotečni sustav oštećen. Zapamtite da u pojedinim slučajevima, čak iako je datotečni sustav neoštećen, možda će ga trebati popraviti kako bi se poništila unutarnja prljava 'dirty' oznaka.

# Mogući gubitak podataka pri popravku

Ako je struktura datotečnog sustava oštećena, to može utjecati na datoteke pohranjene u njemu. U pojedinim slučajevima te se datoteke ne mogu ponovno dovesti u valjani oblik i biti će obrisane ili premještene u poseban direktorij. Obično je to lost+found mapa u direktoriju najviše razine datotečnog sustava gdje se mogu pronaći ovi obnovljeni dijelovi datoteke.

Ako su podaci previše vrijedni da se izgube tijekom ovog procesa, savjetujemo vam da napravite sigurnosnu kopiju spremanjem slike uređaja prije popravka.

Ova se slika zatim može obraditi alatima za forenzičku analizu kao što je sleuthkit za daljnji oporavak datoteka i dijelova podataka koji nedostaju i koji nisu obnovljeni tijekom popravka, kao i prije uklonjenih datoteka.

# Popravak datotečnog sustava

Otvorite Diskovi iz Aktivnosti pregleda.

Odaberite disk koji sadrži dotični datotečni sustav s popisa uređaja pohrane na lijevoj strani. Ako postoji više od jedne particije na disku, odaberite particiju koja sadrži datotečni sustav.

U alatnoj traci ispod odjeljka Uređaji kliknite na tipku izbornika. Zatim kliknite Popravi datotečni sustav....

Ovisno o tome koliko je podataka pohranjeno u datotečnom sustavu, popravak može potrajati duže. Potvrdite pokretanje radnje u pojavljenom dijalogu.

Radnja će odmontirati datotečni sustav ako je potrebno. Radnja popravka pokušava dovesti datotečni sustav u dosljedno stanje i premješta datoteke koje su oštećene u posebnu mapu. Budite strpljivi dok se datotečni sustav popravlja.

Nakon završetka bit ćete obaviješteni može li se datotečni sustav uspješno popraviti. U slučaju uspješnog popravka, može se ponovno koristiti na uobičajeni način.

Ako se datotečni sustav ne može popraviti, sigurnosno ga kopirajte spremanjem slike uređaja kako bi kasnije mogli oporaviti bitne datoteke. To se može učiniti montiranjem slike s dozvolom čitanja ili korištenjem alata za forenzičku analizu kao što je sleuthkit.

Kako bi se uređaj mogao ponovno koristiti, mora se formatirati s novim datotečnim sustavom. Svi podaci će biti obrisani.